ভেন্টিলেশনে না রেখেই আড়াই বছরের মৃত শিশু ঐত্রী দে’র পরিবারের কাছ থেকে টাকা আদায় করেছেন মুকুন্দপুরের আমরি হাসপাতাল কর্তৃপক্ষ!
ঐত্রীর মৃত্যুর তদন্তে গঠিত স্বাস্থ্য কমিশনকে লিখিতভাবে ভেন্টিলেশনে না দেওয়ার বিষয়টি স্বীকার করে নিয়ে আদায় করা টাকা ফেরত দেওয়ার প্রস্তাব দিয়েছে আমরি। গত ১৭ জানুয়ারি ঐত্রীর মৃত্যুর ঘটনায় তার পরিবার অক্সিজেনের অভাব এবং ‘অগমেন্টিন’ ইঞ্জেকশন দেওয়াকে দায়ী করেছিল। সেই ইঞ্জেকশন যিনি দিয়েছিলেন, সেই ‘নার্স’ স্মৃতিপ্রজ্ঞা প্রিয়দর্শিনীর আদৌ নাকি রেজিস্ট্রেশন নম্বরই নেই। স্মৃতিকে নার্স বলে দাবি করে স্বাস্থ্য কমিশনে আমরি’র জমা দেওয়া নথি নাকি ঠিক নয়। শুক্রবারের শুনানি শেষে তেমন অভিযোগই করেছেন ঐত্রীর বাবা জয়ন্ত এবং মা শম্পা। 
স্বাস্থ্য কমিশনে এদিন ঐত্রীর মৃত্যুর ঘটনার তৃতীয় শুনানি হয়। হাজির ছিলেন মুকুন্দপুর আমরির আধিকারিক, নার্স, টেকনিশিয়ানেরা। 
আড়াই বছরের ঐত্রী দে’র চিকিত্সায় যুক্ত নার্স স্মৃতিপ্রজ্ঞা প্রিয়দর্শিনীর রেজিস্ট্রেশন নম্বর নেই। শুক্রবার এমন গুরুতর অভিযোগ উঠেছে ‘ওয়েস্ট বেঙ্গল ক্লিনিক্যাল এস্ট্যাবলিশমেন্ট রেগুলেটরি কমিশনে’ ঐত্রীর মৃত্যুর শুনানিতে। আবার ভেন্টিলেশনে না রেখেই আড়াই বছরের ঐত্রীর পরিবারের কাছ থেকে আমরি বিলের টাকা আদায় করেছে, এমন অভিযোগও উঠেছে। জোড়া ধাক্কায় বেশ কিছুটা বিপাকে আমরি হাসপাতাল কর্তৃপক্ষ। 

কমিশনকে দেওয়া
আমরি’র সেই চিঠি। নিজস্ব চিত্র

প্রত্যাশিতভাবেই নার্স এবং ভেন্টিলেশন সম্পর্কিত অভিযোগ হাসপাতাল কর্তৃপক্ষ অস্বীকার করেছেন। আগামী বুধবারের শুনানিতে ঐত্রীর পরিবার এবং আমরি কর্তৃপক্ষ একে অপরকে ‘জেরা’ (প্রশ্ন) করতে পারবেন বলে সূত্রের খবর। 
এদিন ঐত্রীর পরিবারের অভিযোগের ভিত্তিতে তৃতীয় শুনানি হয়। শুনানির পর ঐত্রীর মা শম্পা বলেন, ‘‘আমার মেয়েকে যে নার্স ইঞ্জেকশন দিয়েছিলেন তাঁর কোনও নার্সিং সার্টিফিকেট নেই। রেজিস্ট্রেশন নম্বর নেই। এদিনের শুনানিতে তিনি বলেছেন, তিনি পরীক্ষা দিয়েছেন। কিন্তু এখনও রেজাল্ট হাতে পাননি। অথচ, আমরি তার বিএসসি নার্সিং রেজিস্ট্রেশন নম্বর জমা দিয়েছে তাদের হলফনামায়।’’ 
আমরি সূত্রের খবর, স্মৃতি নামে ওই নার্স ওডিশার উত্কল বিশ্ববিদ্যালয়ের বিএসসি নার্সিং পাশ করেছেন বলে নথি জমা দেওয়া হয়েছে। এদিন ঐত্রীর বাবা জয়ন্ত বলেন, ‘‘আমরা প্রথম থেকে বলে আসছি যে, আমার মেয়েকে ইঞ্জেকশন দেওয়া হয়েছে। তারপরই শ্বাসকষ্ট হয়। অক্সিজেন দেওয়া হয়নি। এখন সেগুলিই ক্রমশ প্রকাশ্যে আসছে। এখন হাসপাতাল কর্তৃপক্ষ ভেন্টিলেশনের বিল বাবদ নেওয়া টাকা ফেরত দিতে চাইছে।’’ স্মৃতিকে তাঁর সার্টিফিকেট নিয়ে প্রশ্ন করা হলে তিনি কোনও উত্তর দেননি।  
এদিনই স্বাস্থ্য কমিশনকে মুকুন্দপুর আমরি হাসপাতাল কর্তৃপক্ষের তরফে একটি লিখিত চিঠি দেওয়া হয়। ওই হাসপাতালের মেডিক্যাল সুপার স্কোয়াড্রন লিডার অর্ণব গঙ্গোপাধ্যায়ের স্বাক্ষর করা চিঠিতে লেখা রয়েছে, ‘ঐত্রীর জন্য চিকিত্সকদের পরামর্শে ভেন্টিলেটর প্রস্তুত করা হয়েছিল। তা ১২ ঘণ্টা পড়েছিল। সেখানে বিভিন্ন প্রয়োজনীয় ডিসপোজেবল উপাদান ব্যবহার হয়েছিল। সেগুলিরই দাম ধরা হয়েছিল ঐত্রীর বিলে। কিন্তু শেষপর্যন্ত ঐত্রীকে ভেন্টিলেশনে দেওয়া সম্ভব হয়নি। আমরা টাকা ফেরত দিতে প্রস্তুত’। 
কেন নার্সের রেজিস্ট্রেশন নম্বর এবং সার্টিফিকেট নেই? মুকুন্দপুর আমরি’র মেডিক্যাল সুপার অর্ণব বলেন, ‘‘নার্স পাশ করেছেন। এখনও ফাইনাল ডিগ্রি পাননি। তাঁকে আমরা সিনিয়র নার্সের অধীনে ট্রেনি হিসাবে রেখেছি। আর ভেন্টিলেশন আমরা রেডি করেছিলাম বলেই তার বিল ধরেছিলাম। কমিশন তা নিয়ে বলায় আমরা টাকা ফেরত দেব বলেছি।’’